Yang di-Pertua Negeri terima kunjungan hormat SABATI
KUCHING: Yang di-Pertua Negeri, Tun Pehin Sri Abdul Taib Mahmud dan isteri, Toh Puan Datuk Patinggi Raghad Kurdi Taib menerima kunjungan hormat daripada Sarawak Badan Amal Tenaga Isteri-Isteri (SABATI) di kediamannya Jalan Demak, Bako, di sini, semalam. Kunjungan yang diketuai isteri Ketua Menteri merangkap Presiden SABATI, Datuk Amar Juma’ani Tun Tuanku Bujang itu bertujuan untuk melaporkan perkembangan terkini projek pembangunan Wisma SABATI yang dijangka siap pada pertengahan tahun 2021. Projek Wisma SABATI yang telah memulakan kerja-kerja pembinaan tahun ini bakal dilengkapi dengan tiga blok utama iaitu dewan serbaguna, pentadbiran dan auditorium. SABATI ialah sebuah persatuan yang berdaftar bertujuan menjalankan kerja-kerja amal untuk membantu mengurangkan kemiskinan, memberi bantuan kepada warga emas, memajukan pendidikan, kebudayaan, sukan dan agama. Turut hadir isteri Timbalan Ketua Menteri, Dato Dayang Morliah Datuk Awang Daud, Puan Sri Sri Connie Masing dan Datin Dr Zaliha Abdullah yang juga Setiausaha Kehormat SABATI. 
See author's posts
